b'\n_START_ARTICLE_\nCharles Hubbard Thompson\n_START_PARAGRAPH_\nCharles Hubbard Thompson (9. kes\xc3\xa4kuuta 1891 \xe2\x80\x93 13. kes\xc3\xa4kuuta 1964) oli yhdysvaltalainen ragtime-s\xc3\xa4velt\xc3\xa4j\xc3\xa4 ja pianisti.\n_START_SECTION_\nEl\xc3\xa4m\xc3\xa4\n_START_PARAGRAPH_\nThompson syntyi 9. kes\xc3\xa4kuuta 1891 St. Louisissa. H\xc3\xa4nen vanhempansa olivat Anne Hubbard Thompson ja Charles N. Thompson. Charles oli perheen ainoa lapsi. Is\xc3\xa4 j\xc3\xa4tti perheen ennen kuin Charles oli t\xc3\xa4ytt\xc3\xa4nyt yhdeks\xc3\xa4n vuotta, ja \xc3\xa4iti joutui kasvattamaan pojan. H\xc3\xa4n varttui St. Louisissa, joka oli 1900-luvun alussa yksi ragtimemusiikin keskuksista. Charles kuuli ragtimemusiikkia saluunoissa ja kahvoiloissa, ja siit\xc3\xa4 h\xc3\xa4n sai innoituksen pianonsoiton harjoittelemiseen. Vaikka Charles sai v\xc3\xa4h\xc3\xa4n opetustakin, soittajana h\xc3\xa4n oli itseoppinut eik\xc3\xa4 h\xc3\xa4n siksi osannut esimerkiksi lukea nuotteja._NEWLINE_Vuonna 1910 Thompson alkoi soittaa St. Louisissa ammattimaisesti. Seuraavina vuosina h\xc3\xa4n l\xc3\xa4hti kiertueelle ymp\xc3\xa4ri Yhdysvaltoja ja soitti muun muassa Detroitissa Michiganin osavaltiossa, Clevelandissa ja Toledossa Ohion osavaltiossa sek\xc3\xa4 New Yorkissa ja Washingtonissa._NEWLINE_Vuonna 1916 Thompson palasi takaisin St. Louisiin ja osallistui suureen ragtimepianokilpailuun. Kilpailu pidettiin Booker T. Washington -teatterissa, jonka omisti tunnettu ragtimepianisti Tom Turpin. Kilpailuun osallistui kaikkiaan 68 pianistia. Mukana olivat muun muassa l\xc3\xa4hes kaikki St. Louisin parhaat pianistit ja Tom Turpin itse. Kilpailu kesti kahden viikon ajan, ja Charles Thompson selvisi voittajaksi. Voiton ansiosta h\xc3\xa4net julistettiin Missourin osavaltion mestariksi._NEWLINE_Vuonna 1917 Charles oli naimisissa ja ty\xc3\xb6skenteli pianistina jokilaivalla Brooklynist\xc3\xa4 Illinoisissa. Piakkoin h\xc3\xa4n palasi kuitenkin takaisin St. Louisiin. Vuonna 1919 Thompson tapasi nuoren kehittyv\xc3\xa4n pianistin James P. Johnsonin, joka kehitti my\xc3\xb6hemmin stride-pianotyylin. He olivat jo aiemmin kohdanneet vuonna 1916. (Jotkut l\xc3\xa4hteet v\xc3\xa4itt\xc3\xa4v\xc3\xa4t virheellisesti, ett\xc3\xa4 miehet olisivat kohdanneet jo vuonna 1912, jolloin Johnson vasta 18-vuotias, mutta ragtimeasiantuntija Bill Edwardsin mukaan t\xc3\xa4m\xc3\xa4 ei pid\xc3\xa4 paikkaansa.) Thompson omaksui melkein v\xc3\xa4litt\xc3\xb6m\xc3\xa4sti vaikutteita Johnsonin soittotyylist\xc3\xa4. H\xc3\xa4n s\xc3\xa4velsi joitakin blueskappaleita, ja niiss\xc3\xa4 voidaan havaita vaikutteita Johnsonilta._NEWLINE_Thompson jatkoi soittamista St. Louisissa kunnes alue, jossa ragtimea soitettiin, suljettiin loppuvuonna 1919. Aiemmin oli jo suljettu vastaavanlainen Storyvillen alue New Orleansissa. Yhdysvalloissa oli hiljattain s\xc3\xa4\xc3\xa4detty kieltolaki. Kaupunkien keskustoista pyrittiin kitkem\xc3\xa4\xc3\xa4n prostituutio ja huumeet. Punaisten lyhtyjen alueet olivat olleet merkitt\xc3\xa4vi\xc3\xa4 muusikkojen ty\xc3\xb6llist\xc3\xa4ji\xc3\xa4, sill\xc3\xa4 pianisteja tarvittiin saluunoiden lis\xc3\xa4ksi bordelleissa. Nyt n\xc3\xa4m\xc3\xa4 paikat suljettiin ja monia pianisteja joutui ty\xc3\xb6tt\xc3\xb6miksi._NEWLINE_Joskus loppuvuodesta 1919 Thompsonin avioliitto p\xc3\xa4\xc3\xa4ttyi kestetty\xc3\xa4\xc3\xa4n vain muutaman vuoden. Eronsa j\xc3\xa4lkeen Thompson siirtyi vuonna 1920 Ohioon, miss\xc3\xa4 h\xc3\xa4n toimi joitakin vuosia pianistina teatterissa._NEWLINE_\xc3\x84\xc3\xa4nielokuvien kehittymisen j\xc3\xa4lkeen esimerkiksi elokuvateattereissa ei en\xc3\xa4\xc3\xa4 tarvittu pianisteja, joten muusikoiden ty\xc3\xb6t v\xc3\xa4heniv\xc3\xa4t edelleen. Thompson p\xc3\xa4\xc3\xa4ttikin vaihtaa alaa ja ty\xc3\xb6skenteli 1920-luvulta l\xc3\xa4htien useita vuosia kokkina. 1940-luvulla kiinnostus ragtimemusiikkiin alkoi elpy\xc3\xa4, ja Thompson alkoi j\xc3\xa4lleen soittaa vakituisesti St. Louisissa._NEWLINE_1950-luvun lopulla Thompson ty\xc3\xb6skenteli Bob Darchin kanssa. Darch organisoi vuonna 1962 Floridassa levytystilaisuuden, jossa Thompson p\xc3\xa4\xc3\xa4si levytt\xc3\xa4m\xc3\xa4\xc3\xa4n ragtimemusiikkia yhdess\xc3\xa4 vanhojen ragtimepianistien Joe Jordanin ja Eubie Blaken kanssa_NEWLINE_Thompson kuoli St. Louisissa 13. kes\xc3\xa4kuuta 1964.'